

Република България

Заместник-министър на земеделието

……………………………

………………………….. г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Г-Н ИВАН ИВАНОВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **Д-Р ИВАН ИВАНОВ** |

# ДОКЛАД

**от Иван Христанов – заместник-министър на земеделието**

**Относно:** Проект на Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания

**УВАЖАЕМИ ГОСПОДИН МИНИСТЪР,**

На основание чл. 38а, ал. 4 от Закона за подпомагане на земеделските производители внасям за одобрение проект на Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания.

**Причини, които налагат приемането на акта**

През 2020 г. завърши програмният период за прилагане на Общата селскостопанска политика (ОСП) на Европейския съюз. Процедурата във връзка с приемането на новото законодателство на ЕС, уреждащо Общата селскостопанска политика след 2020 г. не приключи навреме и не се създаде възможност на държавите членки и на Комисията да подготвят всички елементи, необходими за прилагането на новата правна рамка и на стратегическите планове по ОСП от 1 януари 2021 г., както беше първоначално предвидено. Съгласно Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г., трябва да продължи прилагането на правилата на досегашната рамка на ОСП и през 2021 г. и 2022 г., за осигуряване на непрекъснатост на плащанията за земеделските стопани, като по този начин се гарантира предвидимост и стабилност по време на преходния период.

Практиката по прилагане на схемите и мерките за директни плащания показа необходимост от усъвършенстване и прецизиране на някои правила. Това налага да бъдат направени изменения и допълнения на Наредба № 3 от 2015 г. за условията и реда за прилагане на схемите за директни плащания (обн., ДВ, бр. 16 от 2015 г.) (Наредба № 3 от 2015 г.), както и на свързаните с прилагането на схемите и мерките за директни плащания Наредба № 5 от 2009 г. за условията и реда за подаване на заявления по схеми и мерки за директни плащания (обн., ДВ, бр. 22 от 2009 г.) (Наредба № 5 от 2009 г.) и Наредба № 19 от 2015 г. за реда за контрол на изискванията на схемите за преходна национална помощ (обн., ДВ, бр. 80 от 2015 г.) (Наредба № 19 от 2015 г.).

В получения от Европейската комисия доклад от одит на схемите за обвързано с производството подпомагане на животни № NAC/2020/008/BG/RLF са включени препоръки, по които могат да бъдат предприети коригиращи действия чрез изменение на наредбите, уреждащи директните плащания. В доклада се обръща внимание, че в член 30, параграф 2 от Регламент (ЕС) № 640/2014 се предвижда възможност за замяна на животното, за което е подадено искане за плащане, само когато заместващото животно е допустимо само по себе си, което означава, че животно, което не отговаря на критериите за допустимост в началото на периода на задържане, не може да се използва за заместване на животно, което отговаря на критериите за допустимост, по време на периода на задържане. Препоръката е отразена в Наредба № 3 от 2015 г., като е посочено, че земеделските стопани могат да заменят заявените животни с други животни, отговарящи на изискванията за подпомагане по съответната схема към последния ден за подаване на заявления за подпомагане, а не към момента на замяната както предвижда действащият текст. Друга констатация, включена в одитния доклад е, че когато се представят удостоверителни документи, доказващи продажбите на пазара, на заявителите, се предоставя възможност да избират по кои мерки и по кои групи животни желаят да декларират продадената продукция, за да получат възможно най-високото доброволно обвързано с производството подпомагане. Като коригиращо действие в Наредба № 3 от 2015 г. се предвижда когато земеделските стопани кандидатстват едновременно по схемите по чл. 19 и чл. 19а, доказаните реализирани на пазара количества краве мляко да се разпределят пропорционално на броя на заявените по всяка от двете схеми млечни крави. В същия доклад е отбелязано, че по отношение на някои от прилаганите мерки за обвързано с производството подпомагане в сектора на животновъдството, във връзка с които при проверките на място са били констатирани значителни несъответствия, не е било спазено увеличението на процента на бенефициерите, които трябва да бъдат проверени на място през следващата година, както се посочва в член 35 от Регламент (ЕС) № 809/2014. С оглед на обстоятелството, че член 35 от Регламент (ЕС) № 809/2014 се прилага пряко по отношение на обвързаните с производството схеми за животни, които се финансират от бюджета на ЕС, нормативна промяна е направена в Наредба № 19 от 2015 г., уреждаща контрола на схемите за преходна национална помощ. Добавено е изискване, когато при проверките на място се констатира значително неспазване, Разплащателната агенция да увеличава съответно процента на кандидатите за подпомагане, които да бъдат проверявани на място през следващата година**.**

Поради прекратяване прилагането от март 2019 г. на Регламент (ЕО) № 21/2004 на Съвета от 17 декември 2003 година за създаване на система за идентификация и регистрация на животни от рода на овцете и козите и за изменение на Регламент (ЕО) № 1782/2003 и на Директиви 92/102/ЕИО и 64/432/ЕИО и във връзка с чл. 271 от Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните, отпада възможността за идентифициране на овце и кози, родени преди 31.12.2009 г. само с обикновена ушна марка. В тази връзка текстовете в Наредба № 3 от 2015 г., които уреждат идентификацията на овце и кози с ушни марки и електронни средства за идентификация са актуализирани.

Практиката по прилагане на схемите за обвързано с производството подпомагане, които включват и изисквания за доказване на произведена и реализирана на пазара продукция, показа наличието на проблеми, свързани с представяните разходооправдателни документи. Констатирани са случаи, когато бенефициентите, които са търговци, предоставят само фактури за плащанията в брой, без да предоставят копията на касовите бележки към тях, при което има неспазване на законовото изискване търговците да издават касови бележки при всички случаи. Освен това в Наредба № 3 от 2015 г. не е посочено какъв документ трябва да се представи при реализиране на произведено сурово мляко като директни продажби чрез млекомат. За прекратяване на тези практики и подобряване на правната уредба, в Наредба № 3 от 2015 г. са разписани текстове, които по-ясно указват документите, които кандидатите за подпомагане трябва да подават за доказване на произведена и реализирана на пазара продукция.

В действащата Наредба № 3 от 2015 г. не са уредени условията за представяне на документи за доказване на произведена и реализирана на пазара продукция по схемите за обвързано с производството подпомагане, при смърт на кандидата за подпомагане. Затова с изменението на наредбата е предвидено, при смърт на земеделски стопанин, който е кандидат за подпомагане, упълномощен от всички негови наследници с нотариално заявено пълномощно представител да има правото да предостави изискуемите документи за реализирана продукция. В тези случаи документите за реализация преди смъртта следва да са издадени от името на земеделския стопанин, а след нейното настъпване - от името на упълномощения от всички негови наследници с нотариално заявено пълномощно техен представител.

С чл. 31a, ал. 1 от Наредба № 3 от 2015 г. е въведено изискване, по схемите за обвързано с производството подпомагане за плодове и зеленчуци да има съответствието на вида заявена култура с начина на трайно ползване на физическия блок, в който тя попада. С цел по-добро информиране на земеделските стопани за всички условия на които следва да отговарят заявените по тези схеми площи, в същия член е добавено изчерпателно изброяване по всяка от схемите, при какъв начин на трайно ползване на физическия блок подпомагането на тези площи е допустимо.

Правните основания за ползване на почти всички земи, с които се кандидатства за подпомагане, се регистрират въз основа на кадастралните регистри. Много малко са землищата, в които регистрацията все още се извършва въз основа на Картата на възстановената собственост. Поради това препратката в чл. 7, ал. 3, т. 2 на Наредба № 5 от 2009 г. към Наредба № 49 от 2004 г. за поддържане на Картата на възстановената собственост се заличава.

На 13 декември 2021 г. Народното събрание на Република България прие Решение за приемане на структура на Министерския съвет на Република България (обн., ДВ, бр. 106 от 2021 г.). Съгласно т. 3 от него Министерството на земеделието, храните и горите се преобразува в Министерство на земеделието. С § 1 на Постановление № 437 от 14 декември 2021 г. за изменение и допълнение на Устройствения правилник на Министерския съвет и на неговата администрация, приет с Постановление № 229 на Министерския съвет от 2009 г. (обн., ДВ, бр. 78 от 2009 г.) се изменя разпоредбата относно състава на Министерския съвет, част от който е министърът на земеделието Настъпилите структурни промени следва да бъдат отразени в нормативната уредба, която урежда директните плащания. Затова навсякъде в Наредба № 3 от 2015 г., Наредба № 5 от 2009 г. и Наредба № 19 от 2015 г. наименованието на министерството и на министъра са променени на Министерство на земеделието и министър на земеделието. В Наредба № 3 от 2015 г. и Наредба № 5 от 2009 г. са направени и редакционни промени.

**Цели**

Предложените изменения и допълнения на Наредба № 3 от 2015 г., Наредба № 5 от 2009 г. и Наредба № 19 от 2015 г. са насочени към постигане на следните цели:

- Да бъдат предприети коригиращи действия за отразяване на препоръките в доклада от одит на схемите за обвързано с производството подпомагане на животни № NAC/2020/008/BG/RLF, чрез изменение на наредбите, уреждащи директните плащания;

- Отразяване в наредбите, уреждащи директните плащания на структурните промени в Министерството на земеделието, както и промените в законодателството на ЕС;

- Прецизиране на изискванията, свързани с подаването на документи за доказване на произведена и реализирана на пазара продукция, както и относно съответствието на вида заявена култура с начина на трайно ползване на физическия блок.

**Финансови и други средства, необходими за прилагането на новата уредба**

За приемането на проекта на Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания не са необходими допълнителни разходи/трансфери/други плащания по бюджета на Министерството на земеделието. Проектът не предвижда разходването на допълнителни средства от бюджета на Министерството на земеделието и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане.

**Очаквани резултати от прилагането на акта**

С прилагане на изменената наредба се очаква постигането на следните резултати:

- изпълнение на препоръките на доклада от одит на схемите за обвързано с производството подпомагане на животни № NAC/2020/008/BG/RLF;

- подобряване на администрирането на схемите за обвързано с производството подпомагане;

- подобряване на информирането на земеделските стопани за изискванията за прилагане на схемите за обвързано с производството подпомагане.

**Анализ за съответствие с правото на Европейския съюз**

Проектът на наредба не е свързан с транспониране в националното законодателство на нормативни актове на институциите на Европейския съюз, поради което не е приложена таблица за съответствие с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и на Портала за обществени консултации със срок за предложения и становища 30 дни. Получените целесъобразни предложения и бележки от физически и юридически лица са отразени в текста на проекта.

Съгласно чл. 26, ал. 5 от Закона за нормативните актове справката за проведената обществената консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното, предлагам да издадете приложената Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Постъпили предложения и становища от проведената обществена консултация. |

С уважение,

**ИВАН ХРИСТАНОВ**

*Заместник-министър*